Document ID: 32011R1353

KOMMISSIONENS GENNEMFØRELSESFORORDNING (EU) Nr. 1353/2011
af 20. december 2011
om ændring af forordning (EF) nr. 883/2006 om gennemførelsesbestemmelser til Rådets forordning (EF) nr. 1290/2005 for så vidt angår betalingsorganernes regnskabsføring, anmeldelser af udgifter og indtægter og betingelser for godtgørelse af udgifter inden for rammerne af EGFL og ELFUL
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Rådets forordning (EF) nr. 1290/2005 af 21. juni 2005 om finansiering af den fælles landbrugspolitik (1), særlig artikel 42, og
ud fra følgende betragtninger:
(1)
I henhold til artikel 70, stk. [4c], i Rådets forordning (EF) nr. 1698/2005 af 20. september 2005 om støtte til udvikling af landdistrikterne fra Den Europæiske Landbrugsfond for Udvikling af Landdistrikterne (ELFUL) (2) kan satsen for ELFUL's bidrag forhøjes til 95 % for medlemsstater, der er i alvorlige vanskeligheder med hensyn til deres finansielle stabilitet.
(2)
For at give medlemsstaterne mulighed for hurtigst muligt at få gavn af den forhøjede samfinansieringssats, bør reglerne for beregning af EU-bidraget i forbindelse med ELFUL-regnskaberne i Kommissionens forordning (EF) nr. 883/2006 (3) tilpasses med omgående virkning.
(3)
Forordning (EF) nr. 883/2006 bør derfor ændres i overensstemmelse hermed.
(4)
Foranstaltningerne i denne forordning er i overensstemmelse med udtalelse fra Komitéen for Landbrugsfondene -
VEDTAGET DENNE FORORDNING:
Artikel 1
I artikel 17, stk. 1, i forordning (EF) nr. 883/2006 tilføjes følgende afsnit:
»Uanset første afsnit beregnes EU-bidraget til programmer for udvikling af landdistrikter, der er ændret i overensstemmelse med artikel 70, stk. [4c], i forordning (EF) nr. 1698/2005, i den periode, hvor fravigelsen i artikel 70, stk. [4c], i nævnte forordning anvendes, på grundlag af den finansieringsplan, der gælder på referenceperiodens sidste dag. Den i artikel 16 omhandlede udgiftserklæring skal for den sidste referenceperiode, hvor fravigelsen i artikel 70, stk. [4c], i forordning (EF) nr. 1698/2005 anvendes, separat vise, hvilke udgifter der er afholdt før, og hvilke udgifter der er afholdt efter fravigelsen fandt anvendelse. Det EU-bidrag, der skal betales for disse delreferenceperioder, beregnes på grundlag af den finansieringsplan, der gælder for hver af disse perioder.«
Artikel 2
Denne forordning træder i kraft dagen efter offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 20. december 2011.

Labels: 15
19